Σχέδιο συμπερασμάτων του Συμβουλίου

της 26ης Ιουνίου 1997

Ανακοίνωση της Επιτροπής για την κοινοτική πολιτική εξωτερικού εμπορίου στον τομέα των προτύπων και της διαπίστωσης της συμμόρφωσης

(2001/C 8/01)

1. Το Συμβούλιο επβεβαιώνει εκ νέου τη σημασία που αποδίδει στη μείωση των τεχνικών εμποδίων στις διεθνείς αγορές και στην πρόληψη της εμφάνισης νέων εμποδίων, προκειμένου να διευκολυνθεί η πρόσβαση των προϊόντων στο εμπόριο και την αγορά της Κοινότητας, ενισχύοντας με τον τρόπο αυτό τις εξαγωγές και αυξάνοντας την απασχόληση.

2. Με βάση το στόχο αυτό, το Συμβούλιο συμφωνεί ότι είναι σημαντικό να εφαρμοσθεί συνολική, συνεπής και λειτουργική εξωτερική στρατηγική, στην οποία θα συμπεριλαμβάνεται η αξιολόγηση των τομεακών και γεωγραφικών προτεραιοτήτων σε τακτική βάση, λαμβάνοντας υπόψη τα εμπορικά συμφέροντα καθώς και την εκτίμηση των αποτελεσμάτων της. Η εφαρμογή της εν λόγω εξωτερικής στρατηγικής δεν θα πρέπει ωστόσο να αποβαίνει εις βάρος των θεμιτών αιτημάτων για μεγαλύτερη προστασία της υγείας, της ασφάλειας και του περιβάλλοντος και δεν θα πρέπει να θέτει σε κίνδυνο το κανονιστικό καθεστώς της ενιαίας αγοράς. Θα πρέπει επίσης να λαμβάνει υπόψη την προσήλωση της Κοινότητας στο πολυμερές σύστημα εμπορίου.

3. Η Κοινότητα διαθέτει ποικιλία μέσων και πολιτικών προς τούτο: τη συμφωνία τεχνικών εμποδίων στις συναλλαγές του Παγκόσμιου Οργανισμού Εμπορίου (ΠΟΕ), την εναρμόνιση των προτύπων και τεχνικών ρυθμίσεων, συμφωνίες για την αμοιβαία αναγνώριση της διαπίστωσης της συμμόρφωσης (ΣΑΑ), τεχνική ενίσχυση και δράση στον τομέα της κανονιστικής συνεργασίας. Στόχος θα πρέπει να είναι να εντοπιστούν τα καταλληλότερα μέσα και πολιτικές και να εξασφαλισθεί η χρησιμοποίησή τους με συντονισμένο τρόπο.

4. Έχοντας επίγνωση της προτεραιότητας αυτής, το Συμβούλιο εκφράζει την ικανοποίησή του για την ανακοίνωση της Επιτροπής σχετικά με την κοινοτική πολιτική εξωτερικού εμπορίου στον τομέα των προτύπων και τη σχετική πολιτική και στρατηγική όσον αφορά τη διαπίστωση της συμμόρφωσης. Συμφωνεί απολύτως ότι οι στόχοι της Κοινότητας πρέπει να περιλαμβάνουν:

- σε πολυμερές πλαίσιο, την εξασφάλιση της πλήρους εφαρμογής, από όλα τα μέρη, της συμφωνίας του ΠΟΕ για τα τεχνικά εμπόδια στις συναλλαγές και, σε διμερές πλαίσιο, των σχετικών συμφωνιών ή άλλων μέτρων για τη μείωση των εμποδίων,

- την προώθηση της διεθνούς εναρμόνισης προτύπων, κανόνων και διαδικασιών για τη διαπίστωση της συμμόρφωσης,

- τη διαπραγμάτευση συμφωνιών σχετικά με τη διαπίστωση της συμμόρφωσης ώστε να μειωθούν οι δαπάνες δοκιμής και πιστοποίησης στις υπόλοιπες αγορές,

- τη βελτίωση του συντονισμού και της συνοχής μεταξύ των προγραμμάτων τεχνικής βοήθειας της Κοινότητας και των κρατών μελών, ώστε να διασφαλισθεί ότι τα κανονιστικά καθεστώτα των χωρών εταίρων είναι διαφανή και μπορούν να επιτύχουν ικανοποιητικότερα τους στόχους του εξωτερικού εμπορίου,

- τη συνεργασία στον κανονιστικό τομέα προκειμένου να εναρμονισθούν οι κανόνες και τα πρότυπα με τους υπόλοιπους εμπορικούς εταίρους.

5. Το Συμβούλιο εκφράζει ικανοποίηση για τη γενική κατεύθυνση των συστάσεων του τμήματος V της ανακοίνωσης και επιθυμεί να υπογραμμίσει τις ακόλουθες πτυχές, οι οποίες κατά την άποψή του θα πρέπει να τονισθούν στην στρατηγική της Κοινότητας.

Α. ΣΧΕΤΙΚΑ ΜΕ ΤΑ ΘΕΜΑΤΑ ΠOΥ ΑΦOΡOΥΝ ΤΑ ΠΡΟΤΥΠΑ ΚΑΙ ΤΗ ΔΙΑΠΙΣΤΩΣΗ ΤΗΣ ΣΥΜΜΟΡΦΩΣΗΣ

- Το Συμβούλιο εκφράζει την ικανοποίησή του για την έκθεση της Επιτροπής "Τεχνικά εμπόδια στις συναλλαγές", όπως εγκρίθηκε από την υπουργική διάσκεψη του ΠΟΕ στη Σιγκαπούρη το Δεκέμβριο 1996. Επιπλέον, αναγνωρίζει τη σημασία της ανά τριετία αναθεώρησης της λειτουργίας και εφαρμογής της νέας συμφωνίας σχετικά με τα τεχνικά εμπόδια στις συναλλαγές, η οποία προβλέπεται να πραγματοποιηθεί πριν από τα τέλη του 1997 και υπενθυμίζει τις προτάσεις που υπέβαλε πρόσφατα η Κοινότητα στη σχετική επιτροπή του ΠΟΕ.

Ως προς το σημείο αυτό το Συμβούλιο αναγνωρίζει, όσον αφορά την εξάλειψη των τεχνικών εμποδίων στις συναλλαγές, τη σημασία μεγαλύτερης χρήσης διεθνών προτύπων και κανόνων, σαφώς καθορισμένης σχέσης μεταξύ του ΠΟΕ και των διεθνών οργανισμών τυποποίησης, ενθάρρυνσης των εμπορικών εταίρων να εγκρίνουν πρότυπα και κανονιστικές προσεγγίσεις που θα βασίζονται ή θα συμβιβάζονται με τη διεθνή και ευρωπαϊκή πρακτική συμπεριλαμβανομένης και της θέσπισης υποχρεωτικών κανόνων υπό μορφήν γενικών απαιτήσεων σύμφωνα με το πνεύμα των κοινοτικών οδηγιών νέας προσέγγισης, καθώς και προώθησης διακανονισμών βάσει των οποίων οι περιφερειακοί και εθνικοί οργανισμοί τυποποίησης θα συμφωνούν να συνεργάζονται μεταξύ τους, ώστε να διασφαλίζουν αποτελέσματα συμβιβάσιμα με τους διεθνείς οργανισμούς τυποποίησης και να εξαλείψουν την περιττή αλληλοεπικάλυψη.

- Κατά την εξέταση του εάν και υπό ποιές συνθήκες θα πρέπει η Κοινότητα να συμμετάσχει στενότερα στις εργασίες των διεθνών οργάνων κατάρτισης κανόνων/προτύπων, το Συμβούλιο καλεί την Επιτροπή να μελετήσει τις πρακτικές επιπτώσεις της συμμετοχής αυτής από την άποψη του καταμερισμού των αρμοδιοτήτων μεταξύ εθνικών και ευρωπαϊκών οργανισμών.

- Το Συμβούλιο κρίνει ουσιώδες για την Κοινότητα να καταρτισθούν περαιτέρω γεωγραφικές και τομεακές προτεραιότητες. Καλεί την Επιτροπή να δώσει τα απαραίτητα στοιχεία ώστε να μπορέσουν να προσδιορισθούν οι προτεραιότητες αυτές, και να αξιολογεί περιοδικά αυτές τις προτεραιότητες καθώς και τα μέσα για την επίτευξή τους.

Β. ΣΧΕΤΙΚΑ ΜΕ ΤΙΣ ΣΥΜΦΩΝΙΕΣ ΔΙΑΠΙΣΤΩΣΗΣ ΤΗΣ ΣΥΜΜΟΡΦΩΣΗΣ

- Το Συμβούλιο τονίζει ότι οι πρωτοβουλίες εναρμόνισης και οι συμφωνίες αμοιβαίας αναγνώρισης θα πρέπει να επιδιωχθούν ανάλογα με τα πλεονεκτήματά τους. Ωστόσο, λαμβάνοντας υπόψη τη σημασία που προσδίδει η βιομηχανία στην επίτευξη μεγαλύτερης διεθνούς εναρμόνισης των προτύπων και των κανόνων, η Κοινότητα θα πρέπει να διασφαλίσει ότι οι συμφωνίες αμοιβαίας αναγνώρισης υποστηρίζουν, κατά το δυνατόν, το στόχο αυτό.

- Το Συμβούλιο σημειώνει ότι οι διαπραγματεύσεις για τις συμφωνίες αμοιβαίας αναγνώρισης της διαπίστωσης συμμόρφωσης, συμπεριλαμβανομένων των ευρωπαϊκών συμφωνιών διαπίστωσης της συμμόρφωσης με τις χώρες της Κεντρικής και Ανατολικής Ευρώπης (ΧΚΑΕ), θα πρέπει να διεξαχθούν σύμφωνα με ειδικές διαπραγματευτικές οδηγίες που θεσπίζει το Συμβούλιο.

Ειδικότερα, στην περίπτωση των ευρωπαϊκών συμφωνιών διαπίστωσης της συμμόρφωσης, το Συμβούλιο κρίνει ότι οι διαπραγματεύσεις πρέπει να διασφαλίζουν την προοδευτική ευθυγράμμιση με το κοινοτικό κεκτημένο, βάσει συμφωνημένου χρονοδιαγράμματος.

Επιπλέον, το Συμβούλιο καλεί την Επιτροπή να υποβάλει αξιολόγηση των δυνητικών εμπορικών επιπτώσεων κατά την έναρξη κάθε πρόσθετης διαπραγμάτευσης. Η αξιολόγηση θα πρέπει να λαμβάνεται υπόψη για την ορθή επιλογή των τομέων που θα καλύπτονται αρχικά από αυτές τις συμφωνίες διαπίστωσης της συμμόρφωσης. Το Συμβούλιο περιμένει επίσης να του υποβληθεί έγκαιρη αξιολόγηση του ισόρροπου χαρακτήρα των συμφωνιών, τόσο σε εμπορικό επίπεδο, όσο και από την άποψη της πρόσβασης στην αγορά.

Γ. ΣΧΕΤΙΚΑ ΜΕ ΤΑ ΠΡOΓΡΑΜΜΑΤΑ ΤΕΧΝΙΚΗΣ ΒOΗΘΕΙΑΣ ΣΤOΥΣ ΤOΜΕΙΣ ΤΗΣ ΤΥΠOΠOΙΗΣΗΣ ΚΑΙ ΤΗΣ ΠΙΣΤOΠOΙΗΣΗΣ

- Το Συμβούλιο τονίζει ότι τα προγράμματα τεχνικής βοήθειας θα πρέπει να έχουν ως στόχο την ενθάρρυνση της διεθνούς εναρμόνισης των προτύπων και κανόνων, τη διευκόλυνση της αμοιβαίας αναγνώρισης, όταν είναι εφικτό, ώστε να διασφαλισθεί το ελεύθερο εμπόριο και ταυτόχρονα υψηλό επίπεδο προστασίας της υγείας, της ασφάλειας και του περιβάλλοντος και να ενισχυθούν άλλες μορφές κανονιστικής συνεργασίας.

- Το Συμβούλιο τονίζει ότι οι ευρωπαϊκοί ή εθνικοί οργανισμοί και οι κανονιστικές αρχές των κρατών μελών θα πρέπει να συμμετάσχουν σε πολύ μεγαλύτερο βαθμό στην κατάρτιση προγραμμάτων τεχνικής βοήθειας. Θα πρέπει επίσης να διασφαλισθεί μεγαλύτερη διαφάνεια των διμερών και κοινοτικών προγραμμάτων και μεγαλύτερη συνέπεια μεταξύ των διμερών και των κοινοτικών προγραμμάτων για να αποφεύγεται η αλληλεπικάλυψη των προσπαθειών. Επιπλέον, το Συμβούλιο υποστηρίζει τη σύσταση σύμφωνα με την οποία τα κοινοτικά προγράμματα θα πρέπει να προβλέπουν την ανεξάρτητη επανεξέτασή τους.

Δ. ΣΧΕΤΙΚΑ ΜΕ ΤΗ ΣΥΝΕΡΓΑΣΙΑ ΣΤOΝ ΤOΜΕΑ ΤΩΝ ΚΑΝOΝΙΣΤΙΚΩΝ ΡΥΘΜΙΣΕΩΝ

- Το Συμβούλιο επιβεβαιώνει εκ νέου ότι θα πρέπει να αναληφθεί διμερής δράση στον τομέα της συνεργασίας όσον αφορά τους κανόνες τυποποίησης και πιστοποίησης, με επιφύλαξη των διεθνών δεσμεύσεων. Η δράση αυτή θα πρέπει να αποσκοπεί ιδίως στην αύξηση της διαφάνειας και θα πρέπει να αποτελεί τη βάση αμοιβαίας κατανόησης μεταξύ των μερών. Αυτό θα διευκολύνει και τις εργασίες για την εναρμόνιση που διεξάγονται σε διεθνές πλαίσιο. Σε κάθε περίπτωση, το Συμβούλιο θα πρέπει να συμπράττει καταλλήλως και να τηρείται πλήρως ενήμερο σχετικά με την πρόοδο και τα αποτελέσματα τυχόν αναλαμβανόμενων δράσεων, συμπεριλαμβανομένου του καθορισμού των τομεακών και γεωγραφικών προτεραιοτήτων.

- Το Συμβούλιο εκτιμά επίσης ότι θα πρέπει να ενισχυθεί ο συντονισμός και να αρχίσει συνεχής διάλογος με τις ενδιαφερόμενες τρίτες χώρες προκειμένου να κατανοηθούν πληρέστερα τα κανονιστικά θέματα και τα εμπόδια στις μείζονες αγορές, καθώς και να παρακολουθούνται και να επηρεάζονται οι κανονιστικές αλλαγές.

Ε. ΣΧΕΤΙΚΑ ΜΕ ΤΗΝ ΠΑΡΑΤΑΣΗ ΤΗΣ ΕΝΤOΛΗΣ ΤΗΣ ΤΕΧΝΙΚΗΣ ΟΜΑΔΑΣ ΤΗΣ ΕΠΙΤΡOΠΗΣ ΤOΥ ΑΡΘΡOΥ 113

Το Συμβούλιο δίδει εντολή στην Επιτροπή του άρθρου 113 να λάβει όλα τα αναγκαία μέτρα, προκειμένου να εξασφαλιστεί ότι η κοινοτική πολιτική εξωτερικού εμπορίου στον τομέα των προτύπων και της διαπίστωσης της συμμόρφωσης εφαρμόζεται με τρόπο συνολικό, συνεπή και λειτουργικό.

Τα μέτρα αυτά θα πρέπει να συμπεριλαμβάνουν διεύρυνση της σημερινής εντολής της τεχνικής ομάδας στο βαθμό που αυτό είναι αναγκαίο για να διασφαλιστεί η συνεπής αυτή πολιτική.